b'\n_START_ARTICLE_\nSellofaani\n_START_PARAGRAPH_\nSellofaani on l\xc3\xa4pin\xc3\xa4kyv\xc3\xa4 ja taipuisa selluloosapohjainen kalvo. Sellofaani on kosteutta kest\xc3\xa4v\xc3\xa4\xc3\xa4, eik\xc3\xa4 l\xc3\xa4p\xc3\xa4ise helposti \xc3\xb6ljy\xc3\xa4, rasvaa tai bakteereja. Sellofaania k\xc3\xa4ytet\xc3\xa4\xc3\xa4n sek\xc3\xa4 ruokatuotteiden, kukkien ett\xc3\xa4 lahjatavaroiden k\xc3\xa4\xc3\xa4repaperina. Itse sellofaani on t\xc3\xa4ysin biohajoavaa, vaikkakin sen valmistukseen tarvittavassa viskoosiprosessissa k\xc3\xa4ytet\xc3\xa4\xc3\xa4n muun muassa hiilidisulfidia._NEWLINE_Useissa maissa sellofaanin kauppanimi ja rekister\xc3\xb6ity tavaramerkki kuuluu nyky\xc3\xa4\xc3\xa4n brittil\xc3\xa4iselle yritykselle Innovia Films.\n_START_SECTION_\nValmistus\n_START_PARAGRAPH_\nSellofaani valmistetaan puu- tai puuvillapohjaisesta viskoosiliuoksesta saostamalla selluloosa hapon avulla ohueksi kalvoksi. Viskoosiliuos puristetaan kapeasta raosta happokylpyyn. Happo synnytt\xc3\xa4\xc3\xa4 selluloosasta kalvon, joka seuraavaksi pest\xc3\xa4\xc3\xa4n ja valkaistaan, jolloin syntyy sellofaania.\n_START_SECTION_\nHistoria\n_START_PARAGRAPH_\nSellofaanin keksi sveitsil\xc3\xa4inen tekstiili-insin\xc3\xb6\xc3\xb6ri Jacques E. Brandenberger. Branderbergerin tarkoituksena oli luoda kirkas ja joustava kalvo, jolla kankaasta voisi tehd\xc3\xa4 vedenpit\xc3\xa4v\xc3\xa4n. T\xc3\xa4t\xc3\xa4 kangasta vuonna 1908 kehitt\xc3\xa4ess\xc3\xa4\xc3\xa4n h\xc3\xa4n muun muassa lis\xc3\xa4si nestem\xc3\xa4ist\xc3\xa4 viskoosia kankaaseen, mutta kankaasta tuli n\xc3\xa4in liian j\xc3\xa4ykk\xc3\xa4\xc3\xa4. Sen sijaan kankaan pinnoite kuoriutui pois l\xc3\xa4pin\xc3\xa4kyv\xc3\xa4n\xc3\xa4 kalvona. Keksij\xc3\xa4 hylk\xc3\xa4si idean vedenpit\xc3\xa4v\xc3\xa4st\xc3\xa4 kankaasta ja keksi sen sijaan valmistamalleen kalvolle uusia k\xc3\xa4ytt\xc3\xb6tarkoituksia. Vuonna 1908 h\xc3\xa4n kehitti koneen, jolla selluloosakalvoa voitiin valmistaa. Kalvon h\xc3\xa4n nimesi sellofaaniksi yhdist\xc3\xa4m\xc3\xa4ll\xc3\xa4 ranskan sanat cellulose ja diaphane (l\xc3\xa4pin\xc3\xa4kyv\xc3\xa4)._NEWLINE_Brandenbergerille my\xc3\xb6nnettiin patentit sek\xc3\xa4 valmistuslaitteistolle ett\xc3\xa4 sellofaaninvalmistusprosessin oleellisille ideoille. Vuonna 1917 Brandenberger luovutti patenttinsa La Cellophane Soci\xc3\xa9t\xc3\xa9 Anonyme eli La Cellophane SA:lle, jossa oli itsekin mukana. Sellofaania myytiin esimerkiksi suklaan k\xc3\xa4\xc3\xa4reeksi._NEWLINE_Vuoden 1923 lopulla DuPont ja La Cellophane SA solmivat sopimuksen, jolla DuPont sai patentit k\xc3\xa4ytt\xc3\xb6\xc3\xb6ns\xc3\xa4 sek\xc3\xa4 yksinoikeuden sellofaanin valmistamiseen ja myymiseen Pohjois- ja Keski-Amerikassa. La Cellophane SA sai vastaavat oikeudet muualla maailmassa. La Cellophane sai my\xc3\xb6s oikeudet niihin sellofaaniin tai sen valmistukseen liittyviin patentteihin, joita DuPont saattaisi kehitt\xc3\xa4\xc3\xa4. DuPontin William Hale Charch kehitti edelleen sellofaanin kosteudenkest\xc3\xa4vyytt\xc3\xa4, mik\xc3\xa4 patentoitiin vuonna 1927. T\xc3\xa4m\xc3\xa4 lis\xc3\xa4si sellofaanin k\xc3\xa4ytt\xc3\xb6mahdollisuuksia ja kysynt\xc3\xa4\xc3\xa4 ruuan pakkauksissa.\n_START_SECTION_\nPakkausmateriaalina\n_START_PARAGRAPH_\nSellofaani on suosittua makeisten pakkaamisessa. Alkuun sellofaania saatettiin k\xc3\xa4ytt\xc3\xa4\xc3\xa4 makeislaatikoiden k\xc3\xa4\xc3\xa4reen\xc3\xa4. Sittemmin siirryttiin pakkaamaan suoraan sellofaaniin. Sellofaanin ominaisuuksia pidet\xc3\xa4\xc3\xa4n erinomaisina. Se kulkee nopeasti ja tasaisesti eri ik\xc3\xa4isiss\xc3\xa4 pakkauslaitteistoissa aiheuttamatta koneiden seisomista. Useat kalvomateriaalit tuottavat nopeassa liikkeess\xc3\xa4 runsaasti staattista s\xc3\xa4hk\xc3\xb6\xc3\xa4, joka voisi purkautua vaarallisesti tai v\xc3\xa4hint\xc3\xa4\xc3\xa4n vaikeuttaa makeisten tasaista kulkua linjastoissa. Sellofaani ei kuitenkaan s\xc3\xa4hk\xc3\xb6isty. Sellofaaniin tehty taitos pysyy hyvin ja materiaali kest\xc3\xa4\xc3\xa4 noin 200 Celsiusasteen l\xc3\xa4mp\xc3\xb6tiloja.'